
MBI LIDHJEN E KONTRATAVE të NEGOCIUARA NGA SHOQERIA “CEZ SHPËRNDARJA” SHA ME SHOQëRITë “CEZ AS” DHE “EFT AG”

Në mbështetje të nenit 9 të ligjit nr.9072, datë 22.5.2003 “Për sektorin e energjisë elektrike” të ndryshuar, pikës 2.10 të vendimit të Bordit të Komisionerëve nr.42, datë 25.5.2009 “Rregullat dhe procedurat standarde të prokurimit të energjisë elektrike nga OSSH”, bordi i komisionerëve të Entit Rregullator të Energjisë (ERE), në mbledhjen e tij të datës 22.10.2010, mbasi shqyrtoi kërkesën e “CEZ shpërndarja” sh.a., si dhe relacionet e drejtorive teknike në ERE, 
konstatoi se:
Pas shqyrtimit të procedurës së prokurimit të zhvilluar nga shoqëria “CEZ shpërndarja” sh.a., si dhe duke iu referuar rregullave dhe procedurave standarde të prokurimit të energjisë elektrike nga OSSH sh.a., në procesin e negocimit, realizohet kushti i parashikuar në rregulloren “Për procedurat standarde të prokurimit të energjisë elektrike nga OSSH sh.a.” në pikën 2.10, ku thuhet se ERE miraton lidhjen e kontratës, me kusht që çmimi i pranuar në kontratë të jetë më i ulët se ai i ofertës së paraqitur në tenderin e anuluar përpara se të fillojë procedura me negociim.
Për gjithë sa më sipër cituar, bordi i komisionerëve të ERE-s

Vendosi:

1. Të miratojë lidhjen e kontratave e negociuara nga shoqëria “CEZ shpërndarja” sh.a. me shoqëritë “CEZ AS” dhe “EFT AG” sipas profilit:
CEZ AS 
Periudha 1.1.2011 – 31.12.2011 
Fuqia: 60 MW CBC 50% “CEZ AS” dhe 50 % “CEZ shpërndarje” 
Sasia 525,600 MWh 
Çmimi/njësi  49.74 euro/MWh
EFT AG  
Periudha 1.1.2011 – 31.12.2011 
Fuqia: 90 MW CBC 50% “CEZ shpërndarja” dhe 50% “EFT AG” 
Sasia 788,400  MWh 
Çmimi/njësi 49.75 euro/MWh
2. Ngarkohet “CEZ shpërndarja” sh.a. për zbatimin e këtij vendimi.
Ky vendim hyn në fuqi menjëherë.
Ky vendim botohet në Fletoren Zyrtare.

